Title: ประกาศองค์การบริหารส่วนตำบลทัพหลวง เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคล ขององค์การบริหารส่วนตำบลทัพหลวง

ประกาศองค์การบริหารส่วนตำบลทัพหลวง

ประกาศองค์การบริหารส่วนตำบลทัพหลวง
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับข้อมูลข่าวสารส่วนบุคคล
ขององค์การบริหารส่วนตำบลทัพหลวง[๑]

เพื่อให้เป็นไปตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ซึ่งกำหนดให้หน่วยงานของรัฐจัดให้มีการพิมพ์ในราชกิจจานุเบกษา
และตรวจสอบแก้ไขให้ถูกต้องอยู่เสมอเกี่ยวกับการจัดระบบข้อมูลข่าวสารส่วนบุคคล คือ
ประเภทของบุคคลที่มีการจัดเก็บข้อมูลไว้ ประเภทของระบบข้อมูลข่าวสารส่วนบุคคล
ลักษณะการใช้ข้อมูลตามปกติ วิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูล และแหล่งที่มาของข้อมูล

องค์การบริหารส่วนตำบลทัพหลวง
จึงจัดระบบข้อมูลข่าวสารส่วนบุคคลของหน่วยงานองค์การบริหารส่วนตำบลทัพหลวง
อำเภอเมืองนครปฐม จังหวัดนครปฐม ดังนี้
(ก) ประเภทของบุคคลที่มีการจัดเก็บข้อมูลไว้
๑. ผู้บริหารองค์การบริหารส่วนตำบลทัพหลวง
๒. สมาชิกสภาองค์การบริหารส่วนตำบลทัพหลวง
๓. พนักงานส่วนตำบล สังกัดองค์การบริหารส่วนตำบลทัพหลวง
๔. ลูกจ้างประจำ สังกัดองค์การบริหารส่วนตำบลทัพหลวง
๕. พนักงานจ้าง สังกัดองค์การบริหารส่วนตำบลทัพหลวง
(ข) ประเภทของระบบข้อมูลข่าวสารส่วนบุคคล
๑. แฟ้มประวัติ บัตรประวัติ ก.พ.๗
๒. ทะเบียนประวัติ
๓. ทะเบียนผู้บริหาร และทะเบียนสมาชิกสภาองค์การบริหารส่วนตำบล
๔. สัญญาจ้างพนักงานจ้าง
(ค) ลักษณะการใช้ข้อมูลตามปกติ
๑. ใช้ในการบริหารงานบุคคลขององค์การบริหารส่วนตำบลทัพหลวง
(ง) วิธีการขอตรวจดูข้อมูลข่าวสารของเจ้าของข้อมูล
๑. กรอกแบบฟอร์มขอตรวจดูข้อมูลต่อเจ้าหน้าที่ผู้รับผิดชอบ
๒. นายกองค์การบริหารส่วนตำบล ปลัดองค์การบริหารส่วนตำบล
หรือเจ้าหน้าที่ผู้รับมอบหมายเป็นผู้พิจารณาอนุมัติ
(จ) วิธีการขอแก้ไขเปลี่ยนแปลงข้อมูล
๑. ขอเปลี่ยนแปลงแก้ไข วัน เดือน ปีเกิด
ปฏิบัติตามระเบียบสำนักนายกรัฐมนตรี ว่าด้วยการขอแก้ไข วัน เดือน ปีเกิด
ในทะเบียนประวัติข้าราชการ พ.ศ. ๒๕๔๘
๒. การแก้ไขเพิ่มเติมรายการในบัตรประวัติ ก.พ.๗ มีแนวทางปฏิบัติดังนี้
(๑) การผ่านการอบรม ดูงาน และการได้รับเครื่องราชอิสริยาภรณ์
แจ้งการเปลี่ยนแปลงหรือเพิ่มเติมรายการ โดยแนบสำเนาหลักฐานที่เกี่ยวข้อง
ให้องค์การบริหารส่วนตำบลทัพหลวง จำนวน ๓ ชุด
(๒) การเพิ่มวุฒิการศึกษา ใช้หลักฐานสำเนาประกาศนียบัตร ปริญญาบัตร และสำเนาใบแสดงผลการศึกษา
จำนวน ๓ ชุด
(๓) การเปลี่ยนชื่อตัว ชื่อสกุล ให้แจ้งการเปลี่ยนแปลง
โดยแนบสำเนาเอกสารหลักฐานใบเปลี่ยนชื่อตัว ชื่อสกุล พร้อมกับแนบสำเนาทะเบียนบ้าน
จำนวน ๓ ชุด
(๔) การเพิ่มรายการอื่น ๆ เช่น
การได้รับคัดเลือกเป็นพนักงานส่วนตำบลดีเด่นฯ ให้ส่งสำเนาใบประกาศหรือหลักฐานอื่น
ๆ จำนวน ๓ ชุด
๓. เอกสารหลักฐานที่ส่งให้องค์การบริหารส่วนตำบลทัพหลวง
ต้องรับรองสำเนาถูกต้อง
(ฉ) แหล่งที่มาของข้อมูล
๑. เจ้าของประวัติ
๒. คำสั่งบรรจุ แต่งตั้ง โอน (ย้าย) เลื่อนระดับ เลื่อนขั้น
และคำสั่งอื่น ๆ ของต้นสังกัด
๓. ผลการเลือกตั้ง และคำสั่งแต่งตั้ง
๔. สัญญาจ้าง

ประกาศ
ณ วันที่ ๒๗ กันยายน พ.ศ. ๒๕๕๔
วัชรินทร์
 เลี้ยงอำนวย
นายกองค์การบริหารส่วนตำบลทัพหลวง

ปริยานุช/ผู้จัดทำ
๑๖ พฤศจิกายน
๒๕๕๔

ปณตภร/ผู้ตรวจ
๒๒ พฤศจิกายน
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๓๒ ง/หน้า ๗/๗ พฤศจิกายน ๒๕๕๔